b'\n_START_ARTICLE_\nPirofanita\n_START_SECTION_\nCaracter\xc3\xadstiques\n_START_PARAGRAPH_\n\xc3\x89s un \xc3\xb2xid de mangan\xc3\xa8s i titani. La seva f\xc3\xb3rmula \xc3\xa9s Mn\xc2\xb2\xe2\x81\xbaTiO\xe2\x82\x83 amb composici\xc3\xb3 qu\xc3\xadmica amb un 46,96% de MnO\xe2\x82\x82 i un 53,04% de TiO\xe2\x82\x82. A m\xc3\xa9s dels elements de la seva f\xc3\xb3rmula, sol portar com impureses: ferro i zinc. \xc3\x89s l\'an\xc3\xa0leg amb mangan\xc3\xa8s de la geikielita (MgTiO\xe2\x82\x83), la ilmenita (Fe\xc2\xb2\xe2\x81\xbaTi\xe2\x81\xb4\xe2\x81\xbaO\xe2\x82\x83) i l\'ecandrewsita (ZnTiO\xe2\x82\x83). Es pot confondre de vegades amb la ilmenita, de la qual es diferencia en la ratlla, les reaccions qu\xc3\xadmiques i a trav\xc3\xa9s de raigs X. Forma una s\xc3\xa8rie de soluci\xc3\xb3 s\xc3\xb2lida amb la ilmenita, en qu\xc3\xa8 la substituci\xc3\xb3 gradual del mangan\xc3\xa8s per ferro va donant els diferents minerals de la s\xc3\xa8rie._NEWLINE_Segons la classificaci\xc3\xb3 de Nickel-Strunz, la pirofanita pertany a "04.CB: \xc3\x92xids amb proporci\xc3\xb3 metall:oxigen = 2:3, 3:5, i similars, amb cations de mida mitjana" juntament amb els seg\xc3\xbcents minerals: brizzi\xc3\xafta, corind\xc3\xb3, ecandrewsita, eskola\xc3\xafta, geikielita, hematites, ilmenita, karelianita, melanostibita, akimoto\xc3\xafta, auroantimonita, romanita, tistarita, avicennita, bixbyita, armalcolita, pseudobrookita, mongshanita, zincoh\xc3\xb6gbomita-2N2S, zincoh\xc3\xb6gbomita-2N6S, magnesioh\xc3\xb6gbomita-6N6S, magnesioh\xc3\xb6gbomita-2N3S, magnesioh\xc3\xb6gbomita-2N2S, ferroh\xc3\xb6gbomita-6N12S, pseudor\xc3\xbatil, kleberita, berdesinskiita, oxivanita, olkhonskita, schreyerita, kamiokita, nolanita, rinmanita, ise\xc3\xafta, majinde\xc3\xafta, claudetita, estibioclaudetita, arsenolita, senarmontita, valentinita, bismita, esferobismo\xc3\xafta, sillenita, kyzylkumita i tietaiyangita.\n_START_SECTION_\nFormaci\xc3\xb3 i jaciments\n_START_PARAGRAPH_\nApareix principalment en jaciments de minerals del mangan\xc3\xa8s metamorfitzats. Menys com\xc3\xba es pot formar com a mineral accessori en granit, amfibolita o serpentinita. \xc3\x89s molt rar en meteorits de tipus condrita. Sol trobar-se associada a altres minerals com: ilmenita, geikielita, hematita, espinel\xc2\xb7la, gahnita, cromita, magnetita, ganofilita, manganofilita, hendricksita, granat o calcita. Els jaciments d\'aquest mineral s\xc3\xb3n rars, i es poden trobar a Pajsberg (Su\xc3\xa8cia), Noruega, R\xc3\xbassia, la Gran Bretanya i el Brasil.'